CELEX: 31990D0093
Language: el
Date: 1989-12-20 00:00:00
Title: 90/93/ΕΟΚ: Απόφαση της Επιτροπής της 20ής Δεκεμβρίου 1989 σχετικά με την κατάρτιση του Κοινοτικού Πλαισίου Στήριξης για την παρέμβαση του Ευρωπαϊκού Κοινωνικού Ταμείου βάσει των στόχων 3 και 4 στην Ομοσπονδιακή Δημοκρατία της Γερμανίας (Το κείμενο στην γερμανική γλώσσα είναι το μόνο αυθεντικό)

Avis juridique important

|

31990D0093

90/93/ΕΟΚ: Απόφαση της Επιτροπής της 20ής Δεκεμβρίου 1989 σχετικά με την κατάρτιση του Κοινοτικού Πλαισίου Στήριξης για την παρέμβαση του Ευρωπαϊκού Κοινωνικού Ταμείου βάσει των στόχων 3 και 4 στην Ομοσπονδιακή Δημοκρατία της Γερμανίας (Το κείμενο στην γερμανική γλώσσα είναι το μόνο αυθεντικό)  

Επίσημη Εφημερίδα αριθ. L 064 της 13/03/1990 σ. 0018 - 0019

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 20ής Δεκεμβρίου 1989  σχετικά με την κατάρτιση του Κοινοτικού Πλαισίου Στήριξης για την παρέμβαση του Ευρωπαϊκού Κοινωνικού Ταμείου βάσει των στόχων 3 και 4 στην Ομοσπονδιακή Δημοκρατία της Γερμανίας  (Το κείμενο στη γερμανική γλώσσα είναι το μόνο αυθεντικό)  (90/93/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 2052/88 του Συμβουλίου της 24ης Ιουνίου 1988 για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφισταμένων χρηματοδοτικών μέσων (1), και ιδίως το άρθρο 10 παράγραφος 3,  τη γνώμη της Συμβουλευτικής Επιτροπής του Ευρωπαϊκού Κοινωνικού Ταμείου,  Εκτιμώντας:  ότι, δυνάμει του άρθρου 10 παράγραφος 3 του κανονισμού (ΕΟΚ) αριθ. 2052/88, η Επιτροπή καταρτίζει, στο πλαίσιο της εταιρικής σχέσης και σε συμφωνία με το σχετικό κράτος μέλος, το κοινοτικό πλαίσιο στήριξης για την υλοποίηση των στόχων 3 και 4, με βάση τα σχέδια που της υποβάλλουν τα κράτη μέλη για την καταπολέμηση της μακροχρόνιας ανεργίας και για την επαγγελματική ένταξη των νέων·  ότι, σύμφωνα με το δεύτερο εδάφιο της διάταξης αυτής, το κοινοτικό πλαίσιο στήριξης αναφέρει κυρίως τους άξονες προτεραιότητας που επιλέγονται, τις μορφές παρέμβασης, το ενδεικτικό σχέδιο χρηματοδότησης καθώς και τη διάρκεια των παρεμβάσεων·  ότι ο κανονισμός (ΕΟΚ) αριθ. 4253/88 του Συμβουλίου της 19ης Δεκεμβρίου 1988 για την εφαρμογή του κανονισμού (ΕΟΚ) αριθ. 2052/88 (2) διευκρινίζει, στον τίτλο ΙΙΙ, στα άρθρα 8 και επόμενα, τους όρους επεξεργασίας και εφαρμογής των κοινοτικών πλαισίων στήριξης·  ότι ο κανονισμός (ΕΟΚ) αριθ. 4255/88 του Συμβουλίου της 19ης Δεκεμβρίου 1988 για διατάξεις εφαρμογής του κανονισμού (ΕΟΚ) αριθ. 2052/88 όσον αφορά το Ευρωπαϊκό Κοινωνικό Ταμείο (3) καθορίζει τους όρους εφαρμογής αυτού του χρηματοδοτικού μέσου·  ότι η Ομοσπονδιακή Δημοκρατία της Γερμανίας υπέβαλε τα σχέδιά της που περιλαμβάνουν ενέργειες για την καταπολέμηση της μακροχρόνιας ανεργίας και για την επαγγελματική ένταξη των νέων ·  ότι το παρόν κοινοτικό πλαίσιο στήριξης καταρτίστηκε σε συμφωνία με το σχετικό κράτος μέλος στο πλαίσιο της εταιρικής σχέσης όπως αυτή ορίζεται στο άρθρο 4 του κανονισμού (ΕΟΚ) αριθ. 2052/88·  ότι το παρόν κοινοτικό πλαίσιο στήριξης αφορά το σύνολο του εδάφους της Ομοσπονδιακής Δημοκρατίας της Γερμανίας·  ότι οι κατευθύνσεις που θέσπισε η Επιτροπή, (89/C45/04) κατ' εφαρμογή του άρθρου 4 του κανονισμού (ΕΟΚ) αριθ. 4255/88, ορίζουν λεπτομερώς τις κοινοτικές επιλογές και τα κοινοτικά κριτήρια σχετικά με την καταπολέμηση της μακροχρόνιας ανεργίας και την επαγγελματική ένταξη των νέων (4)·  ότι η παρούσα απόφαση είναι σύμφωνη με τη γνώμη της Επιτροπής του Ευρωπαϊκού Κοινωνικού Ταμείου·  ότι, δυνάμει του άρθρου 10 παράγραφος 2 του κανονισμού (ΕΟΚ) αριθ. 4253/88, η παρούσα απόφαση αποστέλλεται ως δήλωση προθέσεων στο κράτος μέλος·  ότι, δυνάμει του άρθρου 20 παράγραφοι 1 και 2 του κανονισμού (ΕΟΚ) αριθ. 4253/88, οι αναλήψεις από τον προϋπολογισμό που αφορούν τη συμβολή των διαρθρωτικών ταμείων στη χρηματοδότηση των παρεμβάσεων που καλύπτονται από τα κοινοτικά πλαίσια στήριξης θα οριστούν με μεταγενέστερες αποφάσεις της Επιτροπής κατά την έγκριση των σχετικών μέτρων,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Το Κοινοτικό Πλαίσιο Στήριξης για τις παρεμβάσεις του Ευρωπαϊκού Κοινωνικού Ταμείου βάσει των στόχων 3 και 4 για το σύνολο του εδάφους της Ομοσπονδιακής Δημοκρατίας της Γερμανίας εγκρίνεται για την περίοδο από 1ης Ιανουαρίου 1990 μέχρι 31 Δεκεμβρίου 1992.  Η Επιτροπή δηλώνει την πρόθεσή της να συμβάλει στην υλοποίηση αυτού του κοινοτικού πλαισίου σύμφωνα με τις διατάξεις που αυτό περιλαμβάνει και σύμφωνα με τους κανόνες και τις κατευθύνσεις που διέπουν τη λειτουργία του Ευρωπαϊκού Κοινωνικού Ταμείου.  Άρθρο 2  Το Κοινοτικό Πλαίσιο Στήριξης περιλαμβάνει τα ακόλουθα ουσιώδη στοιχεία:  α) τους άξονες προτεραιότητας που έχουν επιλεγεί:  - για το στόχο 3:  - άξονας αριθ. 1: μέτρα υπέρ των γυναικών και των ομάδων που συναντούν ιδιαίτερες δυσκολίες στην αγορά εργασίας:  α) μειονεκτούντες,  β) γυναίκες,  γ) διακινούμενοι,  - άξονας αριθ. 2: μέτρα απόκτησης ικανοτήτων προσαρμοσμένων στις ιδιαίτερες ανάγκες των μακροχρόνια ανέργων,  - άξονας αριθ. 3: ενισχύσεις στην πρόσληψη μακροχρόνια ανέργων ·  - για το στόχο 4:  - άξονας αριθ. 1: μέτρα υπέρ των γυναικών και των ομάδων που συναντούν ιδιαίτερες δυσκολίες στην αγορά εργασίας:  α) μειονεκτούντες,  β) γυναίκες,  γ) διακινούμενοι,  δ) άλλοι νέοι που βρίσκονται σε μειονεκτική κατάσταση,  - άξονας αριθ. 2: κατάρτιση στις νέες τεχνολογίες,  - άξονας αριθ. 3: διακρατικά και νεωτεριστικά μέτρα·  β) επισκόπηση των μορφών παρέμβασης που θα εφαρμοστούν κατά προτεραιότητα υπό μορφή λειτουργικών προγραμμάτων·  γ) ενδεικτικό σχέδιο χρηματοδότησης που θα ορίζει το ποσό των χρηματοδοτικών κονδυλίων, το οποίο ανέρχεται για όλη την περίοδο σε 1 405 327 εκατομμύρια Ecu, εκ των οποίων 573 εκατομμύρια Ecu βαρύνουν το Ευρωπαϊκό Κοινωνικό Ταμείο, ενώ το υπόλοιπο βαρύνει τις εθνικές, περιφερειακές ή τοπικές δημόσιες αρχές. Ενδεικτικά, το ποσό αυτό κατανέμεται ως εξής:  - 271 731 εκατομμύρια Ecu για το στόχο 3,  - 296 113 εκατομμύρια Ecu για το στόχο 4,  - 5 156 εκατομμύρια Ecu για το άρθρο 1 παράγραφος 2 του κανονισμού (ΕΟΚ) αριθ. 4255/88.  Άρθρο 3  Η παρούσα απόφαση απευθύνεται στην Ομοσπονδιακή Δημοκρατία της Γερμανίας.  Βρυξέλλες, 20 Δεκεμβρίου 1989.  Για την Επιτροπή  Βάσω ΠΑΠΑΝΔΡΕΟΥ  Μέλος της Επιτροπής  (1) ΕΕ αριθ. L 185 της 15. 7. 1988, σ. 9.  (2) ΕΕ αριθ. L 374 της 31. 12. 1988, σ. 1.  (3) ΕΕ αριθ. L 374 της 31. 12. 1988, σ. 21.  (4) ΕΕ αριθ. C 45 της 24. 2. 1989, σ. 6.